A Bizottság határozata

(1999. június 22.)

az építési termékek megfelelőségének a 89/106/EGK tanácsi irányelv 20. cikke (2) bekezdése szerinti, a favázak és gerendák előre gyártott épületszerelvényeire vonatkozó igazolási eljárásáról

(az értesítés a C(1999) 1483. számú dokumentummal történt)

(EGT vonatkozású szöveg)

(1999/455/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel 93/68/EGK [1] irányelvvel módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre [2] és különösen annak 13. cikke (4) bekezdésére,

(1) mivel a Bizottságnak egy termék megfelelőségének igazolását tekintve a 89/106/EGK irányelv 13. cikkének (3) bekezdése szerinti két eljárás közül azt kell választania, "amelyiknek a legkisebb a költségigénye, és emellett megfelel a biztonsági követelményeknek is"; mivel ez azt jelenti, hogy egy adott termék vagy termékcsalád tekintetében el kell dönteni azt, hogy a gyártó felelősségi körébe tartozó üzemi gyártás-ellenőrzési rendszer szükséges és elégséges feltétele-e a megfelelőség igazolásának, vagy pedig a 13. cikk (4) bekezdésében említett kritériumok teljesítésével összefüggő okoknál fogva szükségessé válik egy elismert tanúsító szerv bevonása;

(2) mivel a 13. cikk (4) bekezdése előírja, hogy az így meghatározott eljárást meg kell jelölni a megbízásokban és a műszaki előírásokban; mivel ezért kívánatos a termékek vagy termékcsaládok a megbízásokban és a műszaki előírásokban használt fogalmának a meghatározása;

(3) mivel a 13. cikk (3) bekezdésében meghatározott két eljárás részletes leírása a 89/106/EGK irányelv III. mellékletében megtalálható; mivel ezért minden egyes termék vagy termékcsalád tekintetében szükséges azon módszereknek a III. mellékletre való hivatkozás mellett történő egyértelmű előírása, amelyekkel a két eljárást meg kell valósítani, tekintve, hogy a III. melléklet bizonyos rendszereket előnyben részesít;

(4) mivel a 13. cikk (3) bekezdésének a) pontjában meghatározott eljárás megfelel a III. melléklet 2. szakaszának ii. pontjában leírt első (folyamatos felügyelet nélküli) lehetőségben, valamint a második és harmadik lehetőségekben meghatározott rendszereknek, míg a 13. cikk (3) bekezdésének b) pontjában leírt eljárás megfelel a III. melléklet 2. szakaszának i. pontjában és a III. melléklet 2. szakaszának ii. pontjában leírt első lehetőségben (folyamatos felügyelettel) meghatározott rendszereknek;

(5) mivel az e határozatban foglalt intézkedések összhangban állnak az Építésügyi Állandó Bizottság véleményével,

ELFOGADTA EZT A HATÁROZATOT:

1. cikk

Az I. mellékletben meghatározott termékek megfelelőségét a gyártó által működtetett üzemi gyártás-ellenőrzési rendszeren túlmenően egy olyan eljárással kell igazolni, amelyben egy elismert tanúsító szerv részt vesz a gyártásellenőrzésnek vagy magának a terméknek az értékelésében és felügyeletében.

2. cikk

A II. mellékletben meghatározott megfelelőségi igazolási eljárást az európai műszaki engedélyekre vonatkozó iránymutatások kidolgozására vonatkozó megbízásokban meg kell jelölni.

3. cikk

Ennek a határozatnak a tagállamok a címzettjei.

Kelt Brüsszelben, 1999. június 22-én.

a Bizottság részéről

Martin Bangemann

a Bizottság tagja

[1] HL L 220., 1993.8.30., 1. o.

[2] HL L 40., 1989.2.11., 12. o.

--------------------------------------------------

I. MELLÉKLET

Favázak és gerendák előre gyártott épületszerelvényei

Ez a határozat azokra az iparilag előállított, épülethez forgalmazott szerelvényekre vonatkozik, amelyek sorozatgyártásra szánt, előre tervezett és előre gyártott alkotórészekből készültek. Ez a határozat csak azokat a szerelvényeket érinti, amelyek vonatkozásában teljesülnek az alábbiakban meghatározott minimum-előírások. Az e minimum-előírások tárgyát képező részszerelvények nem tartoznak e határozat hatálya alá. A minimum-előírások a következők mindegyikét tartalmazzák: az épület szerkezeti elemei, a külső burkolat lényeges alkotórészei, beleértve az összes szükséges hőszigetelést és a belső burkolatokat, amennyiben azok az épületre vonatkozó lényeges előírások betartásához szükségesek.

Bár néhány alkotóelemet esetleg különböző gyárakban készítenek, ez a határozat csak a szállításra váró végleges szerelvényt érinti, nem pedig a különböző alkotóelemeket.

- építési munkákban történő felhasználásra

--------------------------------------------------

II. MELLÉKLET

MEGFELELŐSÉGI IGAZOLÁS

TERMÉKCSALÁD

FAVÁZAK ÉS GERENDÁK ELŐRE GYÁRTOTT ÉPÜLETSZERELVÉNYEI

Megfelelőségi igazolási rendszerek

Az alábbiakban felsorolt termék(ek) és tervezett felhasználási terület(ek) tekintetében az EOTA felkérést kap az érintett európai műszaki engedélyre vonatkozó iránymutatásban a következő megfelelőségi igazolási rendszer(ek) előírására:

1. rendszer: Lásd a 89/106/EGK irányelv III. mellékletének 2. i. pontja, a minták szúrópróbaszerű vizsgálata nélkül.

Termék(ek) | Tervezett felhasználási terület(ek) | Szint(ek) vagy osztály(ok) (tűzzel szembeni viselkedés) | Megfelelőségi igazolási rendszer(ek) |

Épületfaváz- és házgyárigerenda-épületszerelvények (az I. mellékletben meghatározottak szerint) | Építési munkák | bármilyen | 1 |

A rendszerre vonatkozó előírásnak akkor is alkalmazhatónak kell lennie, ha a teljesítményt nem kell egy bizonyos tulajdonság tekintetében meghatározni, mivel legalább egy tagállam egyáltalán nem rendelkezik az ilyen tulajdonságra vonatkozó jogi követelménnyel (lásd a 89/106/EGK irányelv 2. cikkének (1) bekezdését, valamint, ha alkalmazható, az értelmező dokumentumok 1.2.3. záradékát). Ilyen esetekben a gyártó – amennyiben nem kívánja a termék ilyen tekintetben vett teljesítményét közölni – az ilyen tulajdonság ellenőrzésére nem kötelezhető.

--------------------------------------------------